b'\n_START_ARTICLE_\nAcetilholin\n_START_SECTION_\nBiolo\xc5\xa1ke funkcije\n_START_PARAGRAPH_\nAcetilholin ima v telesu funkcijo prenosa signala med \xc5\xbeiv\xc4\x8dnimi celicami in mi\xc5\xa1i\xc4\x8dnim vlaknom na motori\xc4\x8dni plo\xc5\xa1\xc4\x8dici. Kot \xc5\xbeiv\xc4\x8dni prena\xc5\xa1alec deluje tudi pri prenosu signala med nevroni vegetativnega \xc5\xbeiv\xc4\x8devja (tako simpati\xc4\x8dnega kot parasimpati\xc4\x8dnega \xc5\xbeiv\xc4\x8devja). Pri parasimpatiku prena\xc5\xa1a signal tudi iz kon\xc4\x8dnega nevrona na tar\xc4\x8dni organ (pri simpatiku ima to funkcijo noradrenalin). Kot \xc5\xbeiv\xc4\x8dni prena\xc5\xa1alec se pojavlja tudi v osrednjem \xc5\xbeiv\xc4\x8devju; pomemben je predvsem pri kognitivnih procesih. Pri Alzheimerjevi bolezni pride do propada celic v osrednjem \xc5\xbeiv\xc4\x8devju, ki sintetizirajo acetilholin. Simptomi bolezni so posledica pomanjkanja acetilholina. Pri zdravljenju Alzheimerjeve bolezni je cilj povi\xc5\xa1ati koncentracijo acetilholina v mo\xc5\xbeganih; to dosegajo z dajanjem zdravil, ki delujejo kot inhibitorji acetilholin-esteraze. Acetilholin-esteraza je namre\xc4\x8d encim, ki v sinapsah razgrajuje molekule acetilholina. \xc4\x8ce encim inhibiramo, se koncentracija \xc5\xbeiv\xc4\x8dnega prena\xc5\xa1alca v sinapsah povi\xc5\xa1a. Drug na\xc4\x8din zdravljenja je dajanje prekurzorjev acetilholina , torej u\xc4\x8dinkovin, ki predstavljajo predstopnjo v sintezi acetilholina. Acetilholin je poleg \xce\xb3-aminomaslene kisline in glicina najpogosteje zastopan \xc5\xbeiv\xc4\x8dni prena\xc5\xa1alec v mo\xc5\xbeganih. Raziskave ka\xc5\xbeejo, da ima acetilholin pomembno vlogo pri procesu u\xc4\x8denja._NEWLINE_Acetilholin u\xc4\x8dinkuje na dvoje receptorje: na nikotinske in muskarinske receptorje. Nikotinski receptorji so dobili tak\xc5\xa1no ime, ker se odzivajo tudi na nikotin. Muskarinske receptorje stimulira muskarin, toksin iz gob. Obe vrsti receptorjev sta razdeljeni nadalje na podtipe._NEWLINE_Substance, ki delujejo na holinergi\xc4\x8dne receptorje posredno, imenujemo indirektne holinergi\xc4\x8dno aktivne snovi. Mednje sodijo inhibitorji acetilholin-esteraz. Le-ti lahko inhibirajo encim le za kraj\xc5\xa1i \xc4\x8das (reverzibilni inhibitorji) ali pa je inhibicija nepovratna (ireverzibilni inhibitorji). Med ireverzibilne inhibitorje acetilholin-esteraz sodijo razli\xc4\x8dni organski estri fosforne kisline, ki se uporabljajo kot insekticidi (npr. paration) in kot bojni plini (sarin, tabun ...)._NEWLINE_Substance, ki prepre\xc4\x8dujejo vezavo acetilholina na receptor, se imenujejo antiholinergiki (holinergi\xc4\x8dni zaviralci oziroma antagonisti). Med antiholinergiki je nekaj znanih alkaloidov, na primer atropin in skopolamin.\n_START_SECTION_\nBiosinteza in presnova\n_START_PARAGRAPH_\nAcetilholin se v \xc5\xbeiv\xc4\x8dnih celicah sintetizira s pomo\xc4\x8djo encima holin-acetiltransferaze iz acetil-CoA in holina. Iz citosola, kjer nastaja, prehaja s pomo\xc4\x8djo antiporta vodikovih protonov v sinapti\xc4\x8dne me\xc5\xa1i\xc4\x8dke, kjer se skladi\xc5\xa1\xc4\x8di. V vsakem me\xc5\xa1i\xc4\x8dku je okoli 1000 molekul acetilholina. Na eno sinapso obstaja okoli milijon sinapti\xc4\x8dnih vezikul._NEWLINE_Zaradi dra\xc5\xbeljaja, ki dose\xc5\xbee sinapti\xc4\x8dni kon\xc4\x8di\xc4\x8d v obliki akcijskega potenciala, se odprejo Ca-kanal\xc4\x8dki. Povi\xc5\xa1ana znotrajceli\xc4\x8dna koncentracija kalcija povzro\xc4\x8di zlivanje sinapti\xc4\x8dnih me\xc5\xa1i\xc4\x8dkov s celi\xc4\x8dno membrano; acetilholin se sprosti v sinapti\xc4\x8dno re\xc5\xbeo in se ve\xc5\xbee na holinergi\xc4\x8dne receptorje na postsinapti\xc4\x8dni celici. V sinapti\xc4\x8dni re\xc5\xbei je prisoten encim acetilholin-esteraza, ki hitro zopet razgradi acetilholin v holin in acetat. Razgradnja acetilholina izni\xc4\x8di njegov u\xc4\x8dinek na receptorje._NEWLINE_Holina celice same ne morejo sintetizirati, zato prehaja s pomo\xc4\x8djo simporta z natrijem znova v presinapti\xc4\x8dni nevron. Druga sestavina, potrebna za biosintezo acetilholina, acetil-CoA, nastaja kot kon\xc4\x8dni produkt glikolize v mitohondrijih. Acetil-CoA ne more prehajati zunanje mitohondrijske membrane, zato se pretvori v citratnem ciklusu z vezavo oksaloacetata v citrat. Citrat prehaja iz mitohondrijev v citosol in se tam s pomo\xc4\x8djo citrat-liaze znova pretvori v acetil-CoA in oksaloacetat. Tako sta v citosolu na volju holin in acetil-CoA za biosintezo acetilholina.'